和唐使君秬古風二首  其一
作者：曾協
朝代：宋

paragraphs: 宦遊非所安，舉足常徊徨。
官事似馬曹，自謂真漫郎。
猶慚上官前，簪裳久低昂。
歸輒痛掃溉，草木有幽香。
但令眼中青，不問眉間黄。
何期逢故侯，一見心清凉。
揚袂指鄉國，矯翼西南翔。
危言氣崢嶸，高懷涕淋浪。
更憐凡草木，欲置桃李場。
作詩借光輝，此意寧可忘。